**TURVALLISEMMAN JA YHDENVERTAISEN TILAN SÄÄNNÖT**

***Sateenkaarikahvila on syrjinnästä vapaa alue: kaikki ovat tervetulleita sellaisina kuin ovat. Emme hyväksy homo- ja transfobiaa, seksismiä, rasismia, vamman, terveydentilan tai muun ihmisen ominaisuuden perusteella syrjimistä, häirintää, tai muutoin asiatonta toimintaa.***

1. Kaiken muotoinen syrjintä, rasismi ja häirintä ovat ehdottomasti kiellettyjä
2. Jokainen saa itse päättää, millä nimellä, ilmaisulla tai sanoilla häntä kutsutaan.
3. Ole avoin ja kuuntele. Älä tee oletuksia. Kunnioita jokaisen oikeutta itsemäärittelyyn tai -määrittelemättömyyteen. Älä myöskään kommentoi toisten ulkonäköä.
4. Anna tilaa toisille. Huolehdi, että kaikki tulevat yhteisissä keskusteluissa kuulluksi ja pääsevät osalliseksi. Jokainen saa osallistua tavallaan; on lupa myös olla ihan hiljaa.
5. Jos vahingossa loukkaat toista tai käytät toisesta loukkaavaa sanaa, pyydä anteeksi. Kaikille termit eivät ole tuttuja tai ne merkitsevät eri asioita. Lähtökohtana on, että kaikki osallistuvat keskusteluun hyväntahtoisesti ja omista lähtökohdistaan.
6. Kunnioita omia ja toisten rajoja – niin fyysisiä, henkisiä kuin sosiaalisiakin. Lopeta tai muuta käytöstäsi, jos toinen niin pyytää. Älä koske toiseen ilman lupaa.
7. Älä kuvaa muita henkilöitä ilman kaikkien kuvassa esiintyvien suostumusta. Pyydä lupa kuvissa esiintyviltä henkilöiltä paitsi kaiken kuvamateriaalin julkaisuun myös henkilöiden merkitsemiseen kuviin sosiaalisessa mediassa.
8. Ei paljasteta toisiamme luvatta Sateenkaarikahvilan ulkopuolella (”Moi, me nähtiin siellä Sateenkaarikahvilassa”). Muista vaitiolovelvollisuus: ryhmässä jaetut asiat jäävät vain läsnäolleiden tietoon.
9. Kaikki tilanteessa olijat ovat vastuussa turvallisemman tilan toteutumisesta. Jos havaitset syrjintää, rasismia tai häirintää, puutu tilanteeseen joko itse tai ilmoita siitä kahvilan henkilökunnalle.